Imtella' Lulju 22, 2020 - Aġġornata 22 Ta' Lulju, 2020 4:16pm Il-Kumitat Parlamentari għall-Istandards fil-Ħajja Pubblika unanimament adotta r-rapport tal-Kummissarju għall-Istandards li kompla jinvestiga l-każ ta' għoti ta' 3 fliexken inbid minn Yorgen Fenech lill-ex Prim Ministru Joseph Muscat waqt festin privat. Il-Kumitat adotta wkoll ix-xhieda li ta l-Kummissarju għall-Istandards Gorg Hyzler dwar l-istess rapport. Il-Kummissarju Hyzler qal li huwa jkun sodisfatt jekk il-Kumitat jaqbel li dak li sar kien skorrett għax sostna li huwa ħażin li tistieden persuna b'rabtiet kummerċjali mal-gvern għal festin privat. Huwa qal illi kien skomdu jagħmel suġġerimenti dwar passi li jistgħu jittieħdu wara din l-investigazzjoni. Meta wieġeb għal mistoqsijiet li sarulu, il-Kummissarju Hyzler qabel ma' dak li qal il-Ministru tal-Ġustizzja Edward Zammit Lewis li skont il-liġi, il-ksur kien rimedjat għax ir-rigal baqa' għand l-istat għalkemm kien għal skop personali, waqt li ma kien hemm l-ebda riżorsi statali użati. Huwa qal li l-politiċi għandhom iżommu distanza min-negozjanti l-aktar jekk dawn ikollhom relazzjoni kummerċjali mal-gvern. Il-Kummissarju Hyzler spjega illi ma kellux għalfejn jiddubita dak li qal l-eks Prim Ministru Muscat dwar il-parir li kellu mis-servizzi tas-sigurtà. Huwa qal li la darba kellu dak il-parir, Dr Muscat ried iżomm in-normalità għax kieku ma stedinx lis-Sur Fenech kien jindika li dan tal-aħħar kien qed ikun investigat. Il-Kummissarju Hyzler qal li se jressaq proposta biex jinżamm reġistru tar-rigali għad-deputati kollha u sa liema ammont bħala valur għandhom jiġu aċċettati. Qal li jifhem li huwa diffiċli li xi mdaqqiet tiddistingwi bejn rigali personali u dawk marbuta mal-kariga li jkollok. Huwa sostna li l-membri tal-Gvern u d-deputati l-oħra mgħandhomx jistiednu nies li ma jkunux ħbieb tal-qalb għall-festini privati li jorganizzaw. L-Ispeaker Anġlu Farrugia qal li kien jaqbel mal-ġudizzju tal-Kummissarju Hzyler dwar ir-relazzjoni bejn il-politiċi u n-negozjanti. Waqt li qabel mal-konkluzzjonijiet tar-rapport li qal li l-eks Prim Minsitru Muscat ma kellux għażla li jgħid lil Yorgen Fenech biex ma jmurx għal festin li bħal kull mistieden se jġib rigal miegħu. Huwa qal li r-rapport tal-Kummissarju kien wieħed b'saħħtu u sostna li affarijiet bħal dawn ma kellhomx jirrepetu ruħhom. Għall-insistenza tad-deputat nazzjonalsita Karol Aquilina illi Dr Muscat jinġieb quddiem il-Kumitat biex jagħti l-verżjoni tiegħu fuq dak li qal il-Kummissarju Hyzler qabel tinħareġ xi sanzjoni, l-Ispeaker Farrugia qal li skont il-liġi Dr Muscat seta' jagħżel li jikteb lill-Kumitat flok jitla' quddiemu. Huwa ppropona, bil-qbil tal-membri tal-Kumitat, li jinkiteb rapport dwar dak li qal il-Kummissarju Hyzler bil-Kumitat jiddiċiedi jekk il-każ jingħalaqx hemmhekk.